L'RGPD disposa que cada estat membre ha d'establir que la supervisió de l'aplicació de l'RGPD sigui responsabilitat d'una o diverses autoritats independents.
Així, preveu expressament la possibilitat que en un estat hi pugui haver diverses autoritats de protecció de dades.
D'acord amb l'RGPD, l'autoritat de control competent en matèria de transferències internacionals respecte les entitats incloses en l'àmbit d'actuació de l'Autoritat Catalana de Protecció de Dades és aquesta mateixa Autoritat, atès que en els estats on hi ha més d'una autoritat els correspon a cadascuna exercir la totalitat de les funcions establertes a l'article 57, incloses les previstes a la lletra r) sobre les transferències internacionals.
La imatge és una dada personal i, com a norma general, per publicar-la (cedir-la) cal demanar el consentiment a la persona afectada llevat que existeixi una altra habilitació.
En el cas de fotos de menors de 14 anys, s'ha de demanar el consentiment dels pares o de la persona que tingui atribuïda la potestat parental per publicar-les (pàgines web de les escoles, clubs, etc.).
D'altra banda, tot i que s'ha de valorar cada cas en concret, si les imatges es recullen en un lloc públic amb finalitat informativa, no cal demanar el consentiment de les persones captades, sempre que la imatge s'emmarqui en el context informatiu i no afecti la intimitat de la persona fotografiada o sigui accessòria.
Si no esteu d'acord amb la publicació en una xarxa social d'una foto vostra o d'un vídeo en el que resulteu identificable podeu sol·licitar al responsable de la xarxa social la seva eliminació quan es donin determinades circumstàncies, entre les quals que les imatges no siguin pertinents o que concorrin determinades circumstàncies personals que facin prevaldre el vostre dret a la eliminació sobre el manteniment de les mateixes.
En el cas que les imatges o vídeos s'hagin facilitat per menors o tercers durant la seva minoria d'edat, el responsable de la xarxa social l'haurà d'eliminar sense més requisits si aquest fa la petició de supressió arribada la majoria d'edat.
El dret fonamental a la protecció de dades personals no és un dret absolut i en determinades situacions xoca amb altres drets també fonamentals i reconeguts constitucionalment, com ara el dret a la llibertat d'expressió i el dret d'informació.
Per llibertat d'expressió cal entendre la manifestació d'una opinió.
Per dret d'informació s'entén el dret que té qualsevol persona a donar i a rebre informació.
Aquesta informació ha de ser veraç, la qual cosa implica que s'ha de contrastar, que s'ha d'actuar amb diligència informativa, cosa que permet l'error però no la negligència.
En els casos en què la informació que es doni no sigui veraç, la persona titular d'aquesta informació pot sol·licitar una rectificació que ha de quedar reflectida en el mitjà de comunicació on es va publicar aquella informació, i quan la informació sigui ofensiva o arribi a l'insult es pot traslladar la qüestió als tribunals de justícia perquè es pronunciïn sobre el tema (per injúries, per atemptar contra el dret a l'honor, etc.).
S'hi poden publicar sempre que hi hagi una llei que obligui a publicar el document que conté aquestes dades.
No obstant això, només s'han de publicar les dades personals que siguin idònies i estrictament necessàries per acomplir la finalitat.
Així, quan s'hagi d'identificar les persones interessades, s'han de publicar únicament el nom i cognoms de l'interessat, afegint quatre xifres numèriques aleatòries del número de DNI, número d'identitat d'estranger, passaport o document equivalent, d'acord amb les orientacions establertes per aquesta Autoritat.
Si es tracta d'una notificació administrativa mitjançant anuncis, la identificació s'ha de fer només amb el número complert del DNI, número d'identitat d'estranger, passaport o document equivalent.
En qualsevol cas, no es poden publicar el nom i cognoms juntament amb el número complert del DNI, número d'identitat d'estranger, passaport o document equivalent.
Si voleu més informació sobre aquest tema podeu consultar el Dictamen CNS 4/2019 i el Dictamen CNS 5/2019.
Com a titular de les dades personals publicades podeu exercir el dret d'oposició o el de supressió davant el responsable del tractament que ha fet pública la informació, es a dir, davant de l'editor que ha difós les vostres dades personals.
D'altra banda, podeu exercir també el dret a l'oblit en cerques d'Internet davant de les entitats titulars dels cercadors (Google, Bing, Yahoo, etc).
Aquest dret us permet sol·licitar que els enllaços a les vostres dades personals no figurin en els resultats d'una cerca en Internet realitzada utilitzant com a criteri de cerca el vostre nom.
Aquest dret es pot exercir si la informació que ha estat publicada és inadequada, inexacta, no pertinent, no actualitzada o excessiva o be ho ha esdevingut com a conseqüència del temps transcorregut des de la publicació.
També es pot exercir si les vostres circumstàncies personals fan que hagi de prevaler el vostre dret per sobre del manteniment de l'enllaç.
Sempre caldrà, però, que el responsable del tractament faci una ponderació entre l'interès públic de la informació, el temps transcorregut i el vostre dret a l'oblit en cerques d'Internet.
En qualsevol cas aquest dret no implica que la informació sigui suprimida de la font original sinó simplement que no apareixerà en els enllaços de les cerques que es realitzin emprant el nom de la persona que exerceix el dret.